ปัจจัยความเสี่ยง

บริษัทอาจจะไม่ได้รับรายได้ในส่วนของบริษัทจาก ทศท. เต็มจำนวน โดยรายได้ส่วนหนึ่งอาจจะถูกหักโดย ทศท.

ตามสัญญาสัมปทานที่บริษัทได้รับจาก ทศท. รายได้จากธุรกิจโทรศัพท์พื้นฐาน
และธุรกิจโครงข่ายข้อมูลจะถูกเก็บโดย ทศท. ซึ่ง ทศท.
จะทำการหักส่วนหนึ่งของรายได้ไว้ตามอัตราของส่วนแบ่งรายได้ที่กำหนดในสัญญาสัมปทาน
และจะจ่ายชำระส่วนที่เหลือให้แก่บริษัท เนื่องจากรายได้ของบริษัททั้งหมดได้ถูกนำส่งไปยังทศท. ซึ่ง
ทศท.อาจจะชะลอการจ่ายคืนมายังบริษัทหรืออาจจะหักไว้จำนวนหนึ่งเพื่อเป็นการชำระค่าใช้จ่ายใดๆที่
ทศท. เชื่อว่าบริษัทติดค้าง

บริษัทแข่งขันกับหน่วยงานที่เป็นผู้กำกับดูแล 

การรักษาความสัมพันธ์ที่ดีกับ ทศท. ถือเป็นปัจจัยสำคัญต่อความสำเร็จในการดำเนินธุรกิจของบริษัท
เนื่องจาก ทศท. อาจเข้าเป็นอุปสรรคต่อความสามารถในการให้บริการของบริษัทได้
นอกจากนี้บริษัทต้องได้รับอนุญาตจาก ทศท.
หากต้องการปรับเปลี่ยนอัตราค่าบริการและเรียกเก็บค่าบริการจากลูกค้าสำหรับบริการใหม่ๆ
ก่อนการอนุมัติ ทศท. จะพิจารณาว่า ทศท. สามารถให้บริการดังกล่าวนั้นได้หรือไม่
และได้มีข้อตกลงเกี่ยวกับส่วนแบ่งรายได้สำหรับบริการนั้นๆ แล้วหรือไม่ นอกจากนั้น
ไม่มีข้อกำหนดเกี่ยวกับระยะเวลาที่ ทศท. จะใช้ในการพิจารณาอนุมัติ ในทางตรงกันข้าม ทศท.
ไม่ต้องขออนุญาตบริษัทหากต้องการให้บริการใหม่ ในการเปิดเสรีของธุรกิจโทรคมนาคมของประเทศ
ทศท. จะอยู่ภายใต้สถานการณ์ที่มีความกดดันในด้านการแข่งขัน สัมปทานจำนวนมากของ ทศท.
จะถูกเปลี่ยนเป็นใบอนุญาต โดยผู้รับสัมปทานจะต้องจ่ายชำระค่าสัมปทานเพียงครั้งเดียวให้แก่ ทศท.
หากเหตุการณ์นี้เกิดขึ้นอาจส่งผลกระทบต่อรายได้ของทศท. ในอนาคต เนื่องจากรายได้ของ
ทศท.จำนวนมากมาจากบริษัทผู้รับสัมปทานต่างๆ รวมทั้งบริษัท ดังนั้น ทศท.
อาจจะใช้อำนาจในฐานะเป็นหน่วยงานภาครัฐที่มีหน้าที่กำกับดูแล
เพื่อให้ตนเองมีส่วนแบ่งการตลาดและกำไรเพิ่มขึ้น ซึ่งอาจจะส่งผลกระทบต่อบริษัทได้

ธุรกิจของบริษัท ขึ้นอยู่กับสัญญาสัมปทานของ ทศท. และ กสท. ซึ่งอาจถูกแก้ไข หรือยกเลิก

บริษัทได้รับสัมปทานจาก ทศท. ในการให้บริการโทรศัพท์พื้นฐาน และธุรกิจที่เกี่ยวข้อง
รวมทั้งการให้บริการสื่อสารด้านข้อมูลต่างๆ ตามเงื่อนไข Build-Transfer-Operate (BTO)
ซึ่งกำหนดให้บริษัทผู้รับสัมปทานจะต้องเป็นผู้จัดหาสินทรัพย์ต่างๆ
ที่เกี่ยวข้องกับการดำเนินงานภายใต้สัญญาสัมปทาน
และจะต้องโอนสินทรัพย์ดังกล่าวให้กับผู้ให้สัมปทาน
โดยมีสิทธิในการใช้สินทรัพย์ดังกล่าวแต่เพียงผู้เดียวภายในระยะเวลาที่กำหนดในสัมปทานนั้นๆ
สัญญาสัมปทานของบริษัทอาจถูกยกเลิกโดย ทศท.
หากบริษัทจงใจละเมิดข้อตกลงที่สำคัญที่ถูกกำหนดไว้ในสัมปทานนั้นอย่างต่อเนื่อง
ในช่วงเวลาที่ผ่านมา บริษัทและ ทศท.มีความเห็นที่ไม่เหมือนกันในบางประเด็นของสัญญาสัมปทาน
ซึ่งอาจจะคงเป็นเช่นนี้ในอนาคต ความเห็นที่แตกต่างกันดังกล่าวของบริษัทกับ ทศท. และ กสท.
อาจส่งผลเสียต่อต่อการดำเนินธุรกิจของบริษัท โดยอาจทำให้ ทศท. และ กสท.
ยกเลิกสิทธิของบริษัทที่บริษัทเชื่อว่าถูกต้องตามสัญญาสัมปทาน หากสัมปทานของบริษัทถูกยกเลิก
บริษัทจะไม่สามารถควบคุม และดำเนินธุรกิจส่วนใหญ่ของบริษัท
ซึ่งจะส่งผลกระทบต่อการดำเนินงานของบริษัทเป็นอย่างมาก และเพราะว่าคู่สัญญาของบริษัท
คือหน่วยงานของรัฐ บริษัทอาจจะไม่สามารถเรียกร้องสิทธิ หรือทวงค่าความเสียหายใดๆ หาก
ทศท. หรือกสท.กระทำผิดข้อตกลงตามสัญญาสัมปทาน อย่างไรก็ตาม ทศท.
จะต้องชดใช้ความเสียหายให้กับบริษัทในราคาเท่ากับมูลค่าตามบัญชีของโครงข่ายโทรศัพท์ ณ
วันที่สัญญาสัมปทานถูกยกเลิก

บริษัทอาจจะเผชิญการแข่งขันที่สูงขึ้นเมื่อมีการเปิดเสรีกิจการโทรคมนาคม

ธุรกิจโทรคมนาคมของไทยกำลังก้าวสู่การเปิดให้มีการแข่งขันอย่างเสรี
รัฐบาลมีแผนการที่จะเปิดเสรีธุรกิจโทรคมนาคมในระดับภายในประเทศ ก่อนปีพ.ศ. 2549
ซึ่งเป็นปีที่จะเปิดให้มีการแข่งขันอย่างเสรีจากผู้ประกอบการต่างประเทศ ดังนั้น
จึงมีความเป็นได้ที่บริษัทจะต้องเผชิญหน้ากับคู่แข่งรายใหม่และภาวะการแข่งขันที่เข้มข้นขึ้นในธุรกิจนี้

บริษัทอาจจะมีการแปรสัญญาสัมปทานภายใต้เงื่อนไขที่ด้อยกว่าคู่แข่ง 

รัฐบาลมีนโยบายในการแปรสัญญาสัมปทานเพื่อสร้างความเท่าเทียมกันภายใต้เงื่อนไขการแข่งขันอย่างเสรี
คณะรัฐมนตรีได้มีมติที่จะให้บริษัทผู้รับสัมปทานมีสิทธิ์เลือกที่จะแปรหรือไม่แปรสัญญาสัมปทาน
โดยบริษัทที่ตกลงจะแปรสัญญาสัมปทานจะต้องจ่ายชำระค่าชดเชยให้กับรัฐบาล
ทั้งนี้เพื่อเป็นการแลกเปลี่ยนกับการยกเลิกการจ่ายส่วนแบ่งรายได้ให้แก่รัฐบาล
ในการคำนวณเงินชดเชยนี้
รัฐบาลได้กำหนดให้ใช้วิธีหาค่าปัจจุบันสุทธิของรายรับที่รัฐควรจะได้จนตลอดช่วงเวลาของสัมปทาน
เงินชดเชยดังกล่าวอาจจะจ่ายในรูปของเงินสด ตราสารหนี้(debt instrument) หรือหุ้นทุน
(หากมีความจำเป็น) ช่วงเวลาที่จะมีการจ่ายเงินชดเชยอาจจะมากกว่า 4 ปี
แต่ไม่มากกว่าระยะเวลาคงเหลือตามสัมปทานและจะมีการเรียกเก็บดอกเบี้ย
นอกจากนั้นผู้ให้บริการโทรศัพท์พื้นฐานสามารถนำการลดค่าบริการใดๆก่อนกฎหมายการเปิดเสรีจะมีผลบังคับใช้
มาเป็นส่วนหนึ่งของการคำนวณเงินชดเชย เพื่อให้เป็นไปตามเงื่อนไขของสัญญา
ซึ่งกำหนดให้รัฐจะต้องจ่ายชดเชยให้แก่ผู้ได้รับสัมปทานสำหรับผลกระทบจากการเปลี่ยนแปลงอัตราค่าบริการ

จำนวนเงินที่จะต้องจ่ายแก่รัฐจะอยู่บนพื้นฐานของประมาณการรายได้ในระยะยาวของธุรกิจโทรศัพท์พื้นฐานของบริษัท
ยิ่งบริษัทมีรายได้มากขึ้น จำนวนเงินที่จะต้องจ่ายก็เพิ่มมากขึ้น
ซึ่งบริษัทจะเป็นผู้ประมาณการรายได้บนสมมติฐานหลายประการ สมมติฐานส่วนหนึ่งอาจจะกำหนดโดย
ทศท. ซึ่งอาจจะไม่สอดคล้องกับการคาดการณ์ของผู้บริหารของบริษัท
ผลการดำเนินงานที่แท้จริงของบริษัทอาจแตกต่างจากการประมาณการเหล่านั้นอย่างมีนัยสำคัญได้

หากบริษัทเลือกที่จะแปรสัมปทานเป็นใบอนุญาต บริษัทอาจต้องจ่ายเงินจำนวนมากให้แก่รัฐบาล
ซึ่งบริษัทอาจจะมีความจำเป็นที่จะต้องระดมเงินทุน
การระดมทุนนั้นอาจจะมีเงื่อนไขที่ไม่เอื้ออำนวยประโยชน์ให้แก่บริษัท
และอาจทำให้บริษัทมีหนี้สินเพิ่มขึ้นหรือต้องออกหุ้นสามัญของบริษัทหรือบริษัทในเครือเพิ่มเติม
การออกหุ้นสามัญอาจจะทำให้สัดส่วนการถือหุ้นของผู้ถือหุ้นในบริษัท
หรือสัดส่วนการถือหุ้นของบริษัทในบริษัทย่อยลดลง

บริษัทยังไม่มั่นใจว่าข้อตกลงการแปรรูปสัมปทานจะมีเงื่อนไขที่อำนวยประโยชน์แก่บริษัทมากเท่ากับข้อตกลงที่รัฐให้กับคู่แข่งของบริษัทหรือไม่
หากบริษัทเอกชนรายอื่นสามารถเจรจาได้เงื่อนไขที่ดีกว่าของบริษัท
อาจจะทำให้บริษัทเสียเปรียบทางการแข่งขันได้ นอกจากนี้
หากบริษัทไม่ได้แปรรูปสัมปทานในกรอบเวลาซึ่ง ทศท. กำหนดไว้
และต้องการแปรรูปสัมปทานภายหลัง
ข้อเสนอในการแปรรูปภายหลังนี้อาจจะแตกต่างจากเงื่อนไขในช่วงเวลาปัจจุบัน
หรืออาจจะทำให้ไม่สามารถแปรสัมปทานได้
ซึ่งจะส่งผลกระทบต่อความสามารถในการแข่งขันของบริษัท

บริษัทมีข้อผูกพันตามสัญญาการปรับโครงสร้างทางการเงินและเงินกู้ระยะยาว ที่อาจเป็นข้อจำกัดในการดำเนินงานของบริษัท

สัญญาทางการเงินต่างๆ มีเงื่อนไขที่จำกัดความสามารถในการดำเนินงานของบริษัท
รวมทั้งมีข้อจำกัดเกี่ยวกับการออกหุ้นสามัญ การก่อหนี้ การได้มาหรือขายสินทรัพย์ การจ่ายเงินปันผล
และอื่นๆ ที่อาจจะทำให้บริษัทมีความล่าช้าในการดำเนินงานตามแผนกลยุทธ์
และอาจจะกดดันให้บริษัทมีการดำเนินแผนธุรกิจที่ไม่เหมาะสมหรืออาจจะทำให้มีการปรับเปลี่ยนที่จะก่อให้เกิดผลประโยชน์ด้านการเงินต่อบริษัทและผู้ถือหุ้น

เหตุการณ์ที่บริษัทไม่สามารถควบคุมได้ และอาจจะนำไปสู่การเร่งรัดการชำระเงินจากเจ้าหนี้

ภายใต้สัญญาการปรับโครงสร้างหนี้ของบริษัท เจ้าหนี้สามารถเร่งรัดการชำระหนี้ของบริษัทได้
หากเกิดเหตุการณ์ต่างๆเหล่านี้ :

-   ทศท. ละเมิดข้อตกลงตามสัญญาสัมปทานที่มีต่อบริษัท

-   ผู้ถือหุ้นรายใหญ่ของบริษัทไม่สามารถกำกับการบริหารงานของผู้บริหาร หรือ

-   เครือเจริญโภคภัณฑ์หรือบริษัท Verizon Communications ขายหุ้นสามัญของบริษัทมากกว่า
    10% ของจำนวนที่ถือ ก่อนวันที่ 31 มีนาคม 2546

เหตุการณ์นอกเหนือการควบคุมของบริษัทเหล่านี้อาจจะเกิดขึ้นได้
หากเกิดเหตุการณ์ใดเหตุการณ์หนึ่งขึ้น เจ้าหนี้ของบริษัทมีสิทธิ์เรียกร้องให้บริษัทจ่ายชำระหนี้ทันที
ซึ่งบริษัทอาจจะไม่มีเงินเพียงพอ และอาจนำไปสู่การขายทอดกิจการได้

บริษัทไม่สามารถให้บริการได้หากเกิดความขัดข้องของระบบโครงข่ายโทรศัพท์

บริษัทให้บริการผ่านระบบโครงข่ายโทรศัพท์
ซึ่งรวมทั้งโครงข่ายที่บริษัทได้ทำการก่อสร้างและส่งมอบให้กับทศท. และโครงข่ายเชื่อมต่ออื่น
บริษัทสามารถให้บริการได้หากโครงข่ายดังกล่าวมีการเชื่อมโยงกันอย่างมีเสถียรภาพ
ซึ่งส่วนหนึ่งอยู่นอกเหนือการควบคุมของบริษัท
ระบบเครือข่ายอาจจะเสียหายหรือถูกรบกวนจากเหตุแผ่นดินไหว ไฟไหม้ ไฟดับ
การเจาะเข้าสู่ระบบความปลอดภัย ข้อบกพร่องของซอฟท์แวร์ของเครือข่าย สายไฟเบอร์ถูกตัดขาด
หรือเหตุการณ์ทำนองเดียวกัน
อย่างไรก็ตามบริษัทยังไม่เคยประสบกับปัญหาข้อบกพร่องหรือการล่มของโครงข่ายโทรศัพท์ตั้งแต่เริ่มให้บริการ
แต่หากเหตุการณ์เหล่านี้เกิดขึ้นจากสาเหตุที่เกี่ยวข้องกับโครงข่ายโทรศัพท์ของบริษัทเองหรือโครงข่ายโทรศัพท์เชื่อมต่ออื่นๆ
ก็อาจจะส่งผลต่อภาพลักษณ์และชื่อเสียงของบริษัท และอาจทำให้บริษัทไม่สามารถรักษาลูกค้าไว้ได้

บริษัทมีความเสี่ยงจากอัตราแลกเปลี่ยนระหว่างสกุลเงินบาทและดอลลาร์สหรัฐ

เนื่องจากรายได้ของบริษัททั้งหมดเป็นสกุลเงินบาท ในขณะที่หนี้สินมากกว่าร้อยละ 60
เป็นเงินสกุลต่างประเทศ ซึ่งโดยส่วนใหญ่เป็นสกุลดอลลาร์สหรัฐ (ณ วันที่ 31 ธันวาคม 2543)
ในเดือนมีนาคม 2543
บริษัทได้ปรับโครงสร้างหนี้เพื่อยืดระยะเวลาการจ่ายชำระออกไปและปรับเปลี่ยนเงื่อนไขของสัญญาเงินกู้ใหม่
การอ่อนค่าของเงินบาทส่งผลให้จำนวนเงินกู้สกุลเงินต่างประเทศมีมูลค่าสูงขึ้นเมื่อเทียบเท่าเงินบาท
รวมทั้งค่าใช้จ่ายดอกเบี้ยและต้นทุนของเงินกู้ก้อนใหม่มีจำนวนเพิ่มขึ้น

รายจ่ายลงทุนของบริษัทจำนวนมากเป็นเงินสกุลต่างประเทศ (ส่วนใหญ่เป็นเงินดอลลาร์สหรัฐ)
ดังนั้นการอ่อนตัวของค่าเงินบาทจะทำให้บริษัทต้องใช้เงินบาทมากขึ้นเพื่อการลงทุน
รวมทั้งนำไปสู่การมีต้นทุนด้านค่าเสื่อมราคาที่สูงขึ้นอีกด้วย

ดังนั้น หากค่าเงินดอลลาร์สหรัฐเพิ่มขึ้นอย่างรวดเร็ว
จะส่งผลกระทบต่อผลการดำเนินงานและความสามารถในการชำระหนี้สินตามข้อตกลงที่มีกับเจ้าหนี้ของบริษัท
อย่างไรก็ตามบริษัทจะได้รับประโยชน์ หากค่าของเงินบาทปรับตัวเพิ่มขึ้น

อย่างไรก็ตาม
บริษัทได้ดำเนินกิจกรรมในการประกันความเสี่ยงจากอัตราแลกเปลี่ยนเพื่อลดความเสี่ยงจากการอ่อนตัวของค่าเงินบาท
ถึงแม้ว่าที่ผ่านมาบริษัทไม่เคยมีการประกันความเสี่ยงจากอัตราแลกเปลี่ยน

ความเสี่ยงที่เกี่ยวข้องกับธุรกิจอินเตอร์เน็ตและธุรกิจมัลติมีเดีย

ความสำเร็จของบริษัทส่วนหนึ่งมาจากการเพิ่มขึ้นของอัตราการใช้อินเตอร์เน็ต ปัจจุบันการใช้งาน
อินเตอร์เน็ตในเชิงพาณิชย์ยังอยู่ในระยะเริ่มต้นของการพัฒนา
และยังคงขึ้นอยู่กับปัจจัยที่ไม่แน่นอนหลายประการ จากรายงานของ International Data
Corporation (IDC) พบว่า ณ. ปลายปี 2543 ประชากรไทยที่ใช้อินเตอร์เน็ต มีประมาณร้อยละ
2 ของจำนวนประชากรทั้งประเทศ เปรียบเทียบกับ ร้อยละ 41 ของประเทศสหรัฐอเมริกา
ตามความเห็นของผู้เชี่ยวชาญ ระบุว่าสาเหตุที่ประเทศไทยมีอัตราการใช้อินเตอร์เน็ตต่ำ
เนื่องจากคอมพิวเตอร์มีราคาแพง และค่าใช้จ่ายในการใช้อินเตอร์เน็ต(Access Fee) มีระดับสูง
(เทียบกับรายได้ต่อหัวของประชากร)
ความสำเร็จในธุรกิจนี้ของบริษัทขึ้นอยู่กับจำนวนผู้ใช้บริการอินเตอร์เน็ตที่เพิ่มขึ้นทั้งลูกค้าประเภทบุคคลธรรมดาและธุรกิจ
นอกจากนี้ ลูกค้าของบริษัทประเภทธุรกิจจำนวนมากยังมีประสบการณ์น้อยในการใช้ Internet
เป็นเครื่องมือในการทำธุรกิจและใช้ Web เป็นสื่อในการสื่อสารของบริษัท
ซึ่งอาจจะทำให้ไม่มีการลงทุนเพื่อให้อินเตอร์เน็ต เป็นเครื่องมือสนับสนุนในการทำธุรกิจ
นอกจากนี้ยังมีปัจจัยสำคัญอื่นๆได้แก่ ต้นทุน ความปลอดภัย ความน่าเชื่อถือ ความง่ายต่อการใช้งาน
การจัดการ รวมทั้งความพอเพียงของอุปกรณ์เชื่อมต่อและคุณภาพของบริการ
ซึ่งอาจส่งผลกระทบต่อการยอมรับการนำอินเตอร์เน็ตมาช่วยในการดำเนินธุรกิจของลูกค้ากลุ่มเป้าหมายของบริษัท

ความสำเร็จในอนาคตของบริษัทขึ้นอยู่กับการเพิ่มขึ้นของผู้ใช้อินเตอร์เน็ตทั้งประเภทบุคคลและธุรกิจ
หากในอนาคตต้นทุนการการใช้งานอินเตอร์เน็ตยังไม่ลดลงอย่างมีนัยสำคัญ
และภาคธุรกิจในประเทศไทย ยังไม่คุ้นเคยกับการใช้อินเตอร์เน็ตเป็นสื่อกลางในการดำเนินธุรกิจ
อาจทำให้บริษัทไม่สามารถดำเนินงานตามแผนธุรกิจได้สำเร็จ